b'\n_START_ARTICLE_\nSkustuvas\n_START_PARAGRAPH_\nSkustuvas \xe2\x80\x93 specialus peilis, kuris skirtas barzdos ir \xc5\xabs\xc5\xb3 skutimui. D\xc4\x97l taikymo srities skustuvas turi b\xc5\xabti ypa\xc4\x8d a\xc5\xa1trus.\n_START_SECTION_\nIstorija\n_START_PARAGRAPH_\nSeniausi skustuvai rasti atkasant \xc5\xa0umero ir Senov\xc4\x97s Egipto archeologinius paminklus. Pirmieji skustuvai, datuojami 6 t\xc5\xabkst. m. pr. m. e., gaminti i\xc5\xa1 titnago, obsidiano, kriaukli\xc5\xb3, bei rykli\xc5\xb3 dant\xc5\xb3. V\xc4\x97liau skustuvai imti gaminti i\xc5\xa1 vario, bronzos, gele\xc5\xbeies ir net aukso. Ilgai skustuvai buvo labai tausojami ir pri\xc5\xbei\xc5\xabrimi. I\xc5\xa1radus skutimosi peiliukus skustuvai imti naudoti vis re\xc4\x8diau. Dar ma\xc5\xbeiau skustuv\xc5\xb3 liko atsiradus elektrin\xc4\x97ms barzdaskut\xc4\x97ms. Klasikiniai skustuvai retai naudojami ir profesionali\xc5\xb3 kirp\xc4\x97j\xc5\xb3. Skutimasis skustuvu u\xc5\xbeima daugiau laiko, be to reikia ir tam tikr\xc5\xb3 \xc4\xafg\xc5\xabd\xc5\xbei\xc5\xb3, d\xc4\x97l to skustuvais naudojasi tik entuziastai.\n_START_SECTION_\nSkustuvo prie\xc5\xbei\xc5\xabra\n_START_PARAGRAPH_\nPo skutimosi skustuvui reikalinga speciali prie\xc5\xbei\xc5\xabra: gele\xc5\xbet\xc4\x97 turi b\xc5\xabti \xc5\xa1variai nuvalyta ir nusausinta, idealiu atveju ir sutepta alyva. Kadangi skustuvai i\xc5\xa1 ner\xc5\xabdyjan\xc4\x8dio plieno paprastai nedaromi, nepri\xc5\xbei\xc5\xabrimi skustuvai greitai apeina r\xc5\xabdimis. Ploniems skustuvo a\xc5\xa1menims i\xc5\xa1lyginti, jei atsiranda nelygum\xc5\xb3 naudojamas odinis dir\xc5\xbeas. Skustuvas netur\xc4\x97t\xc5\xb3 b\xc5\xabti naudojamas kasdien, kad med\xc5\xbeiaga gal\xc4\x97t\xc5\xb3 \xe2\x80\x9epails\xc4\x97ti\xe2\x80\x9c. D\xc4\x97l to iki XX a, buvo \xc4\xafprasta dovanoti i\xc5\xa1tisus skustuv\xc5\xb3 rinkinius, kad vienai savait\xc4\x97s dienai b\xc5\xabt\xc5\xb3 po vien\xc4\x85 skustuv\xc4\x85.'